DA Den Europæiske Unions Tidende C 143/3

KOMMISSIONENS GENNEMFØRELSESAFGØRELSE

af 22. maj 2013

om fravigelse af den tærskel for EU-støtte, der er fastsat i Rådets forordning (EF) nr. 1198/2006, for så vidt angår foranstaltninger til støtte for midlertidigt ophør med fiskerivirksomhed i Italien

2013/C 143/03

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1198/2006 af 27. juli 2006 om Den Europæiske Fiskerifond (1), særlig artikel 24, stk. 2, og

ud fra følgende betragtninger:

(1) I henhold til artikel 24, stk. 2, i forordning (EF) nr. 1198/2006 må det finansielle tilskud fra Den Europæiske Fiskerifond til visse foranstaltninger til støtte for midlertidigt ophør med fiskerivirksomhed højst udgøre 6 % af EU's finansielle støtte til fiskerisektoren i den pågældende medlemsstat. I henhold til nævnte artikel kan tærsklen på 6 % dog hæves ved en kommissionsafgørelse.

(2) Den 19. oktober 2012 anmodede Italien via det elektroniske dataudvekslingssystem om at få tærsklen hævet til 9 %, når det gælder foranstaltninger til støtte for midlertidigt ophør med fiskerivirksomhed i Italien.

(3) Anmodningen fra Italien vedrører støtte fra Den Europæiske Fiskerifond til finansiering af offentlig støtte til fiskere og ejere af fiskerfartøjer i forbindelse med foranstaltninger for midlertidigt ophør med fiskerivirksomhed, der er vedtaget på grundlag af artikel 24, stk. 1, nr. v), i forordning (EF) nr. 1198/2006 som led i forvaltningsplaner, der er vedtaget på nationalt plan inden for rammerne af EU's bevarelsesforanstaltninger, og som fastsætter en gradvis reduktion af fiskeriindsatsen. De nationale forvaltningsplaner for middelhavstrawlflåden, som blev vedtaget den 20. maj 2011, fastsætter i overensstemmelse med artikel 19 i Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet (2) foranstaltninger, der pålægger en gradvis reduktion af fiskeriindsatsen.

(4) Italien har med begrundelse i tidligere udbud og de deraf følgende udgifter anmodet om at få hævet tærsklen fra 6 % til 9 % med henblik på at tilvejebringe tilstrækkelige bevillinger til det udbud, der skal dække perioden 2013-2015.

(5) I betragtning af den krisesituation, som den pågældende flåde befinder sig i, og det stigende antal erhvervsdrivende i denne flåde, der ophører med at drive fiskeri, er Italien nødt til ikke blot at nå, men at gå videre end det mål for reduktion af overkapaciteten, der er fastsat i det operationelle program for EF-støtte fra Den Europæiske Fiskerifond i Italien for programmeringsperioden 2007-2013, som vil blive tilpasset som følge af vedtagelsen af denne afgørelse.

(6) De bevillinger til midlertidigt ophør med fiskerivirksomhed, der er fastsat i det operationelle program for EF-støtte fra Den Europæiske Fiskerifond i Italien for programmeringsperioden 2007-2013 som godkendt ved Kommissionens beslutning C(2007) 6792 af 19. december 2007, er næsten brugt op, og de supplerende bevillinger til midlertidigt ophør på 8 %, der er fastsat i Rådets forordning (EF) nr. 744/2008 (3), gælder ikke længere.

(7) Det finansielle tilskud fra Den Europæiske Fiskerifond til foranstaltninger til støtte for midlertidigt ophør som omhandlet i artikel 24, stk. 1, nr. i)-vi), i forordning (EF) nr. 1198/2006 bør derfor forhøjes til maksimalt 9 % af EU's finansielle støtte til fiskerisektoren i Italien.

(8) Foranstaltningerne i denne afgørelse er i overensstemmelse med udtalelse fra Komitéen for Den Europæiske Fiskerifond —

VEDTAGET DENNE AFGØRELSE:

Eneste artikel

Den tærskel på 6 %, der er fastsat i artikel 24, stk. 2, i forordning (EF) nr. 1198/2006 for EU's finansielle tilskud til foranstaltninger til støtte for midlertidigt ophør med fiskerivirksomhed, kan for Italiens vedkommende hæves til højst 9 % af den finansielle EU-støtte, som blev tildelt denne medlemsstat ved Kommissionens beslutning C(2007) 6792 af 19. december 2007, forudsat at det beløb, som EU-støtten udgør ud over tærsklen på 6 %, udelukkende anvendes til at gennemføre foranstaltninger til støtte for midlertidigt ophør med fiskerivirksomhed, der i henhold til artikel 24, stk. 1, nr. v), i forordning (EF) nr. 1198/2006 er indført som led i forvaltningsplaner for middelhavstrawlflåden vedtaget på nationalt plan den 20. maj 2011 i overensstemmelse med artikel 19 i forordning (EF) nr. 1967/2006.

Udfærdiget i Bruxelles, den 22. maj 2013. På Kommissionens vegne Maria DAMANAKI Medlem af Kommissionen

(1) EUT L 223 af 15.8.2006, s. 1.

(2) EUT L 409 af 30.12.2006, s. 11.

(3) EUT L 202 af 31.7.2008, s. 1.